Прясна вода

Прясната вода е противоположността на морската вода и е тази достъпна на Земята вода, която съдържа минимално количество соли.
Водата, солеността на която не превишава 0,1%, даже във формата на пара или лед, се нарича прясна или сладка. Най-голямата част от прясната вода на земята е под формата на лед в ледената шапка на полярните региони и в ледниците. Освен това прясна вода има в реките, езерата подземните източници и в облаците. По различни пресмятания прясната вода на Земята е около 2,5 – 3% от общото количество вода. От тази вода 85 – 90% е под формата на лед.
Пречистената до определени изисквания прясна вода се използва като питейна вода.
В България има действащ от началото на 2000 година „Закон за водите“, който регулира начина на управлението основно на пресните води. С него се регулират проблемите, свързани с експлоатацията на повърхностните и подземните води, с даването на концесии на частни фирми, с предпазване от наводнения, с експлоатацията и поддръжката на всички водни съоръжения и други.
Почти цялото количество прясна вода на Земята идва от атмосферата на Земята под формата на дъжд и сняг. Тази вода съдържа разтворени вещества от въздуха и материали от почвата, през която преминава при падането си на повърхността. Падналата на повърхността вода е краен резултат на кръговрата в природата: изпарение от повърхността на водните басейни, кондензация и валежи е с различна степен на чистота. Част от тази вода замръзва и се разтопява по-късно, друга преминава през различни слоеве на земната повърхност и се пречиства от някои от атмосферните замърсявания и трета част пада върху повърхността на солените водни басейни и също става солена. Една част от водата се намира в зоните на вечната замръзналост и съдържа 0,022% от общото количество вода.
Прясната вода е изключително важна за живота на Земята. Тя се използва широко в различни области на живота на хората. По данни на ООН в началото на 2000 година повече от 1,2 милиарда души живеят в условията на постоянен дефицит на прясна вода и около 2 милиарда страдат от това постоянно. В средата на ХXI век броят на живеещите при постоянен недостиг на вода ще превиши 4 милиарда души.. При тази ситуация страните, които разполагат с достатъчно водни ресурси, ще имат преимущество в развитието си през 21 век.
Един от големите потребители на прясна вода е промишлеността. Така например според списание Der Spiegel за производството на един автомобил над средната класа се изразходват 226 000 литра прясна вода.
Селското стопанство е най-големият потребител на вода в света. Около 70% от сладката вода се използва за селско стопанство. В сухите области на Азия и Африка се стига до 90% от прясната вода. В Европа като цяло този процент е 35%. Водата е основен компонент за развитието на растителния свят. Без нея не са възможни процесите на развитието им. Образуването на един килограм сухо вещество полезна продукция в съвременните културни растения, при нормални климатични условия, изисква от 300 до 800 литра вода да премине през растението, като само една минимална част остава в него.
Таблица: Приблизителни количества необходимо количество вода за сезонни култури.
Понятието отпечатък или водна следа (на английски: Water Footprint) обхваща цялото количество вода, което е необходимо за производството на определена стока или услуга. При това тя се разделя на синя, зелена и сива вода. Отпечатъкът на синята вода е количеството вода, което се изпарява директно при производството и остава в продукта. Зеленият отпечатък е количеството вода, което се използва по време на вегетацията и затова има значение основно при селскостопанската продукция. Следата от сивата вода обхваща количеството вода, която се замърсява по време на процеса на производство. С тези въпроси се занимава информационната мрежа на английски: Water Footprint Network, която работи заедно с ООН.
Водната следа, определяна още като виртуална вода, на една страна като цяло се отнася за общото население на една страна и представлява индекс на потребление на прясна вода на една страна. Примери за различните страни в m³ за човек за година: